Становище на Европейския икономически и социален комитет относно „Съобщение на Комисията до Европейския парламент, Съвета, Европейския икономически и социален комитет и Комитета на регионите — Устойчивост на доставките на суровини от критично значение: начертаване на пътя към по-голяма сигурност и устойчивост“

(COM(2020) 474 final)

(2021/C 220/17)

Докладчик: Dumitru FORNEA Съдокладчик: Michal PINTÉR

Консултация Европейска комисия, 23.9.2020 г. Правно основание член 304 от Договора за функционирането на Европейския съюз Решение на Пленарната асамблея 28.10.2020 г. Компетентна секция Консултативна комисия по индустриални промени (CCMI) Приемане от секцията 5.3.2021 г. Приемане на пленарна сесия 25.3.2021 г. Пленарна сесия № 559 Резултат от гласуването („за“/„против“/„въздържал се“) 258/0/3

1. Заключения и препоръки

1.1. Съобщението на Европейската комисия представлява стъпка напред, като предоставя ясна пътна карта с инициативи и мерки, които да бъдат предприети на равнище ЕС; поради това ЕИСК препоръчва Европейският парламент и Съветът да подкрепят този подход за подобряване на устойчивостта на ЕС по отношение на суровините от критично значение.

1.2. ЕИСК е убеден, че предложените от ЕК мерки могат да допринесат за сигурността на доставките на суровини от критично значение и по този начин за поддържането и развитието на промишлена и технологична база в ЕС. Те могат да способстват и за изграждането на съществен капацитет за научноизследователска и развойна дейност, което ни дават възможност да изпълним амбициозните цели на Европейския зелен пакт, като същевременно осигуряваме нови постоянни и достойни работни места и справедлив преход в общностите, засегнати от индустриалната промяна.

1.3. ЕИСК изцяло подкрепя екологичния преход на енергийния сектор и счита, че добивът на суровини, необходими за внедряването на екологосъобразни технологии, е основна стъпка. Тези материали, например метали и минерални суровини, са основни елементи за създаването на стабилна инфраструктура за доставката на водород или „зелена“ електроенергия. Производството на екологични видове енергия и екологични енергоносители ще даде възможност за декарбонизация на добивната и преработвателната промишленост, като по този начин се създава печеливша за всички ситуация.

1.4. Проучването е високорискова дейност, която увеличава значително капиталовите разходи. Намаляването на риска чрез гаранции по заеми и амортизационни режими може да спомогне много за инвестициите. Други фискални стимули са данъчните кредити и държавните помощи. В световен мащаб тези механизми се използват широко за добив и преработване, но не и в ЕС. В Европа обаче има едно изключение (Финландия), която е въвела национално подпомагане под формата на рискови фондове. Подобни инициативи следва да се въвеждат на европейско равнище.

1.5. Като се основава на използваните понастоящем най-добри практики, техники и технологии, ЕИСК предлага ЕС да разработи рационализирана процедура за издаване на разрешения за миннодобивни дейности. Примерът с други инфраструктури от критично значение, като енергийните мрежи, използващи възобновяеми източници, и др., проправи пътя към повишаване на доверието в рационализираните процедури. Рационализираната процедура не предрешава резултата от който и да е процес на вземане на решения, а цели да подобри навременността, предвидимостта и прозрачността на екологичния преглед и процедурите за издаване на разрешения за инфраструктурните проекти, изпълнявани по този метод.

1.6. ЕИСК счита, че наличието на подходящи инструменти за финансиране, които улесняват екологичния преход за рудодобивния и преработвателния сектори, е от първостепенна важност. Същевременно е от решаващо значение да се инвестира (например чрез програмата „Хоризонт 2020“) в рециклирането на суровини от критично и стратегическо значение.

1.7. ЕИСК вече призна значението на кръговостта за икономиката на ЕС. За кръговата икономика е от съществено значение да се затвори кръгът на материалите в Европа. Затова износът на отпадъци, съдържащи ценни материали, чиято преработка в ЕС би могла да спомогне за намаляване на емисиите на парникови газове на Съюза, следва да се оценява внимателно и да се осъществява само когато е полезен от гледна точка на устойчивостта. Поради това ЕИСК подкрепя бързото и ефективно преразглеждане на действащите инструменти като Регламента относно превоза на отпадъци.

1.8. ЕИСК счита, че предложението за картографиране на потенциалните доставки на вторични суровини от критично значение от запасите и отпадъците на ЕС е ключово действие за подобряване на устойчивостта на ЕС по отношение на суровините. Поради това призоваваме Комисията да превърне това картографиране в приоритет и да го осъществи до края на 2021 г. вместо в предвидения понастоящем краен срок — 2022 г.

1.9. Комитетът счита, че съществува необходимост от премахване на пречките в законодателството и разпоредбите относно използването и превоза на вторични суровини на местно равнище. Проблемите, свързани с околната среда, здравето и безопасността, които имат отношение към търговията с опасни потоци от такива материали, трябва обаче да се наблюдават внимателно и да се прилага законът. Трябва да бъде намерен баланс между строгите и бързите процедури, така че да не се затрудняват превозът, рециклирането и повторното използване на вторични суровини на местно равнище. Има много примери за това как възможностите за рециклиране се ограничават от формалности ( 1 )

1.10. ЕИСК подчертава, че е важно да се включат нови измерения в използваната методология за редовна оценка на списъка на минералните суровини от критично значение. За да се оцени „етичното измерение“, следва да се определят подходящи критерии за проверка дали в световните вериги за доставки на тези видове суровини се спазват етичните принципи. Тези принципи следва да бъдат съобразени с Всеобщата декларация за правата на човека ( 2 ) , Ръководните принципи на ООН за правата на човека ( 3 ) , включително основните трудови права на МОТ, Декларацията за основните принципи и права в областта на труда, която включва основните трудови стандарти и Декларацията за МНП ( 4 ) , както и с целите на ООН за устойчиво развитие ( 5 ) . Освен това следва да се вземат предвид търговията и ситуацията на световния пазар на суровини, като се подобри оценяването на условията за търговия, свързани с всяка суровина. Подходът, възприет понастоящем от методологията за оценка на пречките пред търговията, е твърде общ показател. Следва да се отчитат по-добре пречките пред търговията и олигополите.

1.11. ЕИСК подчертава необходимостта от координация между националните системи за образование, обучение, преквалификация и сертификация с цел запазване и предоставяне на достатъчен капацитет за обучение на специалисти в областите, които допринасят за укрепването на критичната и стратегическата устойчивост по отношение на суровините. ЕС трябва да подобри обучението на специалисти в съответствие с ускореното развитие на цифровата революция и да предостави професионални възможности на тези, които участват в гарантирането на сигурността на доставките и преработката на тези минерални суровини, които са от съществено значение за функционирането на развитите икономики.

1.12. Във връзка с политиките за укрепване на критичната и стратегическата устойчивост по отношение на суровините ЕИСК отбелязва колко е важно да има технологичен и промишлен капацитет в ЕС, който да замени тези минерални суровини в случай на траен недостиг. Необходимо е да се засили ролята на съответните европейски институции при планирането на значителни и постоянни инвестиции в научноизследователски и развойни програми, за да се открият нови материали и процеси, които да гарантират обосновано заместване.

1.13. ЕИСК настоява Европейската комисия да вземе предвид по убедителен начин и с уважение нуждите и стремежите на развиващите се страни, които доставят суровини, като насърчава и подкрепя предприятията, които ясно зачитат икономическите, социалните и екологичните интереси на тези страни и тяхното население. Комисията следва да разработи формула за „равнопоставени условия на партньорство“, която насърчава доверието, трайността, сигурността, надеждността и взаимното уважение в общия интерес на търговските партньори.

1.14. ЕИСК подчертава значението на разширяването на определението и парадигмата на суровините от критично значение. Традиционно под суровини от критично значение се разбираха материали, идващи главно от миннодобивния сектор. Това е твърде тесен обхват и ограничава растежа на екологичните видове енергия. Днес материалите на основата на дървесина могат да бъдат използвани ефективно за много повече приложения, отколкото в миналото. От текстилния сектор до новите технологии за производство на по-леки и по-екологосъобразни батерии, това е област, която напредва с голяма скорост. Биоикономиката има уникални възможности за повишаване на устойчивостта на икономиката на ЕС и осигуряване на геополитическа стабилност за нашия континент. Използването на възобновяеми материали би спомогнало и за смекчаване на последиците от изменението на климата, тъй като позволява емисиите от изкопаеми горива да се запазят в земята, с което се създава екологична устойчивост в сектора на изкопаемите горива.

2. Контекст на становището

2.1. Секторът на суровините осигурява около 350 000 работни места в ЕС, но в производствените сектори надолу по веригата има над 30 милиона работни места, които зависят от надеждния и безпрепятствен достъп до минерални суровини. През 2018 г. зависимостта на ЕС от вноса на метали беше в диапазона от 75 % до 100 % в зависимост от метала, а над половината от нуждите на Съюза от енергия се удовлетворяват от нетен внос. Цените на суровините са изключително непостоянни, а ресурсите представляват най-големият дял от разходите на промишлеността за материали за влагане ( 6 ) . Въпреки това отраслите в ЕС, които зависят от суровини, са осигурили 206 милиарда евро добавена стойност ( 7 )

2.2. Световната банка прогнозира, че търсенето на метали и минерални суровини ще се увеличи пропорционално в съответствие с амбициите по отношение на климата. ОИСР прогнозира, че използването на материали в световен мащаб ще се удвои до 2060 г. Използването на метали ще нарасне със 150 %, от 8 на 20 милиарда тона до 2060 г. ОИСР прогнозира също, че нарастването на използването на материали и процесите на добиването и преработването им вероятно ще доведат до увеличаване на натиска върху ресурсите на планетата и ще постави под въпрос постигнатото благосъстояние. Това може да причини екологични и социални проблеми, замърсяване, загуба на биологично разнообразие и земя, и др.

2.3. Делът на ЕС в световното производство на минерални суровини е под 5 %. Китай осигурява 66 % от литиевите акумулаторни батерии. ЕС осигурява по-малко от 1 %. В световен мащаб ЕС произвежда по-малко от 1 % от горивните клетки и 1 % от суровините за вятърна енергия ( 8 ) . Китай има почти пълен монопол по отношение на компонентите за фотоволтаици (PV). ЕС осигурява 1 % от силициевите фотоволтаични модули. От значение за роботиката са 44 материала, като ЕС произвежда само 2 % от тях, а Китай доставя 52 %.

2.4. Успехът при трансформирането на икономиката на ЕС и постигането на целите на Съюза в областта на климата до 2030 г. и 2050 г. зависят от осигуряването на устойчиви доставки на суровини от критично и стратегическо значение. Минералите, металите и авангардните материали са от решаващо значение за чистата енергия, екологосъобразните технологии и мобилността. Без тях прилагането и напредъкът на чистите и цифровите технологии ще се забавят, както и изпълнението на Програмата до 2030 г. за целите за устойчиво развитие. ЕС трябва да действа, за да намали външната зависимост, да диверсифицира своите вериги на доставки и да инвестира в съоръжения за рециклиране. Ако не постигне успех, оцеляването на европейските работни места и отрасли ще бъде застрашено.

3. Действия на Комисията във връзка със суровините

3.1. На 3 септември 2020 г. в съобщението на ЕК „Устойчивост на доставките на суровини от критично значение: начертаване на пътя към по-голяма сигурност и устойчивост“ бяха представени десет мерки в подкрепа на сигурните и устойчиви доставки на суровини. В съобщението се подчертава важността на постигането на отворена стратегическа автономност в ЕС посредством следните елементи: диверсификация на външните доставчици на ЕС; намаляване на прекомерната зависимост посредством кръговост и ефективно използване на ресурсите, и добив и преработване на местно равнище; повишаване на капацитета за местни доставки; създаване на устойчиви вериги на доставки за промишлените екосистеми в ЕС; укрепване на устойчивите и отговорни доставки; създаване на алианс за суровините и програми в областта на научноизследователската и развойната дейност; увеличаване на възможностите за финансиране; увеличаване на капацитета в областта на минното дело; повишаване на капацитета за проучване; оценяване на въздействието върху околната среда; насърчаване на международната търговия и партньорствата.

3.2. На 11 март 2020 г. с публикуването на съобщението на ЕК „Нов план за действие относно кръговата икономика за по-чиста и по-конкурентоспособна Европа“ се подчерта, че е важно да се създаде пазар за вторични суровини и да се отчитат етичното снабдяване със суровини и сигурността на доставките.

3.3. На 10 март 2020 г. в съобщението на ЕК относно „Нова промишлена стратегия за Европа“ се подчерта значението на всички промишлени вериги за създаване на стойност в ЕС. Гарантираните доставки на чиста и достъпна енергия и суровини са ключова стъпка към намаляването на въглеродния отпечатък на промишлеността, като по този начин се ускорява преходът.

3.4. На 11 декември 2019 г. ЕК публикува своето съобщение „Европейският зелен пакт“ , което е новата стратегия за растеж на ЕС, целяща превръщането на настоящата икономика в ресурсно ефективна, конкурентоспособна и неутрална по отношение на климата икономика. В съобщението се подчертава важността на стратегическата сигурност на достъпа до ресурси, за да бъде изпълнен Зеления пакт. Преходът ще се нуждае от устойчиви доставки на всички суровини, които са необходими за чисти и цифрови технологии.

4. Общи бележки

4.1. ЕИСК приветства и подкрепя усилията и действията на Европейската комисия за увеличаване на сигурността на доставките на суровини. Приетите през последните 15 години становища от Консултативната комисия по индустриални промени на ЕИСК, както и сътрудничеството с Комисията по този въпрос, потвърждават интереса и ангажимента на организираното гражданско общество в ЕС по отношение на непрекъснатото развитие на Европейското партньорство в областта на суровините.

4.2. Във връзка с това е необходимо да се разработят конкретни предложения и мерки, които да проправят пътя към постигането на по-голяма сигурност и устойчивост, както е предвидено в Съобщението на Европейската комисия относно суровините от критично значение. Освен това призоваваме Комисията да обмисли подходящи действия по отношение на всички суровини, които са от значение за промишлеността и икономиката на ЕС, за да се избегнат допълнителни зависимости.

4.3. Инициативата за суровините, стартирана от Европейската комисия през 2008 г., прокара пътя за структурирани и координирани действия на равнището на съответните европейски институции както за повишаване на информираността на европейските граждани относно необходимостта от гарантиране на сигурността на доставките на суровини от критично и стратегическо значение за европейските отрасли, така и за предприемане на конкретни действия в това отношение на равнището на ЕС и на държавите членки.

4.4. Европейската технологична платформа за устойчиви минерални ресурси (официално призната през 2008 г.), Европейското партньорство за иновации в областта на суровините (2012 г.), Европейският институт за иновации и технологии — суровини (2015 г.), Европейският алианс за акумулаторните батерии (2017 г.), Европейският алианс за суровините (септември 2020 г.) или годишните дейности в рамките на Европейската седмица на суровините бяха успешни инициативи на Комисията и важни работни инструменти на Европейския съюз в рамките на постоянните му усилия за намиране на технологичните, законодателни и административни решения, необходими за приемане на съгласуван план за действие на ЕС в областта на суровините. Тези инициативи обаче можеха да бъдат засилени и ЕИСК призовава Комисията да оцени стриктно работата, резултатите и ефективността на посочените платформи на алиансите и да представя редовно (ежегодно) резултатите на ЕИСК. Като представители на гражданското общество трябва да бъдем информирани дали този подход действително води до осезаеми резултати в реализирането на напредък и постигането на целта за устойчивост по отношение на суровините.

4.5. Съобщението на ЕК е преди всичко с европейска насоченост, което е напълно разбираемо, тъй като основният въпрос е доставката на суровини за европейската икономика. Въпреки това ЕИСК счита, че ЕК следва да вземе предвид потребностите и интересите на хората и икономиките в страните, от които суровините ще се изнасят за Европа, особено при положение че често говори за „европейски ценности“, „глобална отговорност“ и глобални „цели за устойчиво развитие“. Важно е също така да се има предвид, че някои държави от Европейското икономическо пространство, които не са членки на ЕС, са богати на минерални ресурси, и че стратегиите за суровините, стратегическите партньорства и достъпът до финансови инструменти за екологичния преход на миннодобивния сектор следва да бъдат предоставени и на тези държави.

4.6. слънчевите панели, вятърните паркове и акумулаторните батерии са от решаващо значение за нашия нов промишлен модел. Те обаче също изискват суровини, които се контролират от нашите конкуренти на международната сцена. Промишлената политика трябва да върви ръка за ръка със стабилна търговия и външна политика, които от своя страна трябва да осигурят достъп до тези ресурси“ ( 9 ). Целта за повишаване на устойчивостта на ЕС по отношение на суровините от критично и стратегическо значение е неразривно свързана с усилията на ЕС за поддържане на силна промишлена и технологична база, която да върви в крак с цифровата революция и глобалните предизвикателства, свързани с изменението на климата и опазването на околната среда. От решаващо значение е ЕС да постигне успех в този процес. ЕИСК вече е подчертал, че „

4.7. Политиките в областта на суровините трябва, наред с други политики, да допринасят положително за гарантиране на доставките за европейските отрасли, за задоволяване на търсенето на продукти и услуги на ЕС, за опазване на околната среда и ограничаване на въздействието на човешките дейности върху климата и за създаване на достойни работни места. Тези ползи — икономически, екологични и социални — следва да бъдат разпределени равномерно в целия ЕС. Важно е вниманието да бъде насочено не само към суровините, класифицирани като „критични“ в съответствие с методологията, предложена от Европейската комисия. Суровините, които са съществена част от много вериги за създаване на стойност и чийто добив също е свързан с получаването на суровини от критично значение, следва да бъдат признати за суровини от стратегическо значение.

4.8. Постоянното и предвидимо търсене в ЕС на суровини от критично и стратегическо значение е основно условие за укрепване на местните и световните търговски отношения и вериги на доставки. Тъй като търсенето на суровини постоянно нараства, ЕС следва също така да продължи да увеличава капацитета си за снабдяване на национално и международно равнище. Надеждността и предвидимостта на веригите за доставка са ключови за поддържането на промишленото производство и свързаната инфраструктура в държавите членки, но и необходимо предварително условие за засилване на устойчивостта на ЕС по отношение на суровините от критично значение.

4.9. Нуждата от суровини от критично и стратегическо значение е един от показателите, които ни позволяват да оценим и установим вида на промишления производствен капацитет на ЕС, както и потребностите от образование, обучение, преквалификация, учене през целия живот и сертификация, които следва да поддържаме в ЕС, за да се справяме със световната конкуренция и да избягваме не само зависимостта от определени суровини, но и зависимостта в областта на иновациите, научните изследвания и технологичното развитие.

4.10. Технологичният и промишленият капацитет за замяна на суровините от критично значение се счита за важен за укрепване на устойчивостта, но не е възможно той да бъде постигнат за кратко време и без значителни и постоянни инвестиции в научноизследователска и развойна дейност за откриване на нови материали. В сравнение с динамичното развитие в Китай може да се каже, че устойчивостта на ЕС по отношение на суровините от критично значение може да бъде засилена чрез изпълнението на амбициозни проекти за свързване и модернизиране на трансевропейската транспортна, енергийна и ИКТ инфраструктура. Всичко това може да бъде направено в контекста на Европейския зелен пакт, като по този начин се поддържа достатъчно високо търсене на такива суровини в ЕС, което да стабилизира световните вериги на доставки, водейки до приток на нови инвестиции не само към отраслите, които обработват тези материали, но и към програмите за научноизследователска и развойна дейност за заместване на суровините от критично значение.

5. Конкретни бележки

5.1. Съобщението на ЕК представлява стъпка напред, като предоставя ясна пътна карта с инициативи и мерки, които да бъдат предприети на европейско равнище; поради това ЕИСК препоръчва Европейският парламент и Съветът да подкрепят този подход за подобряване на устойчивостта на ЕС по отношение на суровините от критично значение.

5.2. Въпреки че инвестициите в устойчив миннодобив създават предлагане, работни места и икономически напредък, те трябва да гарантират и социално-икономически и екологични подобрения въз основа на корпоративната социална отговорност. Основното безпокойство е свързано с начина, по който да се постигне баланс между насърчаването на устойчивия миннодобив в Европа и осигуряването на приемане от обществото. Повишаването на осведомеността на гражданите е от първостепенно значение.

Европейският зелен пакт, целите в областта на климата до 2030 г. и 2050 г. и търсенето на суровини

5.3. Една чиста и кръгова икономика има потенциала да намали зависимостта ни от вносни материали и енергия, да намали отрицателното въздействие на ЕС върху здравето и околната среда, да разработи бъдещи икономически модели и да създаде повече работни места на местно равнище. Тя ще спомогне и за подобряване на самостоятелното задоволяване на нуждите и за справяне с разкритите от пандемията от COVID-19 проблеми, свързани с устойчивостта по отношение на световните вериги на доставки. ЕИСК вече отправи призив за ясна стратегия, която да превърне ЕС „в световен лидер в областта на кръговата икономика и чистите технологии. Той ще работи за декарбонизирането на енергоемките промишлени отрасли“ ( 10 )

5.4. В съобщението на ЕК не се споменава или разглежда дълбоководният добив на полезни изкопаеми ( 11 ) и не се допринася за това да се промени представата, че добивните отрасли не са екологосъобразни. Има случаи, когато те са „екологосъобразни“ благодарение на устойчиви миннодобивни практики.

5.5. Комисията заявява, че отпадъците от миннодобивната промишленост са богати на суровини от критично значение и може да създадат нови икономически дейности. Това, което обаче не е ясно, е нивото на необходимите инвестиции, както и равнището на приемане от обществото за подобно действие. Икономическите възможности, предлагани от суровините от критично значение в отпадъците от миннодобива, са свързани не само с мините за добив на въглища, но и на други руди като желязо, цинк или никел.

5.6. Увеличаването на капацитета за рециклиране, добив и преработване на метали е от съществено значение за развитието на екологичните и чисти технологии, необходими за прехода към екологична енергия, а в по-широка степен и за екологичния индустриален преход. Оползотворяването на материалите от стратегическо и критично значение е от ключова важност и затова трябва да бъдат внедрени иновативни технологии за сортиране и третиране на отпадъците. И двата пътя на ЕС за набавяне от местния пазар — добиване и повторно използване — трябва да се насърчават по подходящ начин и да се подкрепят финансово.

Списък на суровините от критично значение за ЕС — методология за оценка

5.7. Списъкът на суровините от критично значение в ЕС следва да се преразглежда на всеки две години въз основа на новите технологични разработки. Европейската комисия споменава мониторинга на представените в настоящото предложение действия. Необходими са оценки на въздействието с възможност за промяна/регулиране.

5.8. В съобщението Комисията подчертава, че периодично оценяваният списък на суровините от критично значение е важен и за насърчаване на устойчиво и отговорно набавяне. Поради това методологията, използвана за периодична оценка на този списък, следва да бъде оценена отново по отношение на съответствието с Всеобщата декларация за правата на човека ( 12 ) , ръководните принципи на ООН за бизнеса и правата на човека ( 13 ) , включително основните трудови права на МОТ, Декларацията за основните принципи и права в областта на труда, която включва основните трудови стандарти, и Тристранната декларация за принципите относно многонационалните предприятия и социалната политика ( 14 ) , както и с целите на ООН за устойчиво развитие ( 15 )

5.9. В методологията за периодична оценка на списъка на суровините от критично значение трябва ефективно да се вземат предвид рисковете от нарушаване на правата на човека (включително свързани с бизнеса нарушения на правата на човека в GVC ( 16 ) ) или от унищожаване на околната среда в потенциалните държави производители. Затова трябва да се намерят подходящи критерии, които да се включат в методологията за оценка. Това е от първостепенно значение, като се има предвид, че комисарят на ЕС по въпросите на правосъдието работи по директива за задължителна надлежна проверка, която ще бъде представена през първата половина на 2021 г.

5.10. Под суровини от критично значение като цяло се разбира материали, идващи от миннодобивния сектор, но тази категория обхваща много повече. Така например материалите на основата на дървесина могат да бъдат използвани ефективно за много повече приложения, отколкото в миналото: от текстилния сектор до новите технологии за производство на по-леки и по-екологосъобразни батерии, това е област, която напредва с голяма скорост. Освен това биоикономиката има уникални възможности за повишаване на устойчивостта на икономиката на ЕС и осигуряване на геополитическа стабилност за нашия континент. Използването на възобновяеми материали същевременно би спомогнало за смекчаване на последиците от изменението на климата и позволява емисиите от изкопаеми горива да се запазят в земята, с което се създава екологична устойчивост в сектора на изкопаемите горива.

Картографиране на суровините в ЕС

5.11. Предложението за картографиране на потенциалните доставки на вторични суровини от критично значение от запасите и отпадъците на ЕС е ключово действие за подобряване на устойчивостта на ЕС по отношение на суровините. Поради това Комисията трябва да превърне това картографиране в приоритет и да го осъществи до края на 2021 г. вместо в предвидения понастоящем краен срок — 2022 г., като направи наличните данни добре известни на заинтересованите страни и гражданите.

5.12. Като се има предвид настоящата липса на преглед и информация относно наличието на вторични суровини в рамките на ЕС, проследяването на материалите от стратегическо и критично значение — както на тези, които са специфични за даден сектор, така и на междусекторните — трябва да се извършва като приоритетно действие, включително чрез използване на цифрови инструменти и големи информационни масиви.

Минно дело, свързани с него умения и „социалният лиценз“ за функциониране

5.13. Дейностите по миннодобив и добив от кариери на суровини са от съществено значение по отношение на намаляването на риска при доставките, например набавяне на материали за внедряването на нисковъглеродни технологии и за селското стопанство, и на увеличаването на устойчивостта на производствените вериги за създаване на стойност. Европейският рудодобивен сектор може да осигури наличието на важни материали, необходими за настоящите и бъдещите технологии за създаване на неутрална по отношение на климата, ориентирана към услугите и благосъстоянието, кръгова икономика с ефективно използване на ресурсите, в която суровините се набавят по устойчив и отговорен начин.

5.14. Освен това миннодобивът в Европа функционира при най-високите екологични и социални стандарти в сравнение с държавите извън ЕС. В Европа този отрасъл е ангажиран да допринася значително за смекчаването на последиците от изменението на климата: в него не само непрекъснато се проучват методи за декарбонизация с цел ефикасно и ефективно да се удовлетворява постоянно нарастващото търсене на ресурси, но и се дава и възможност на други икономически дейности да подобряват екологичните си показатели.

5.15. Факт е, че има изключително малко примери за износ на суровини в развиващите се страни, водещ до устойчиво икономическо и социално развитие, от което биха се възползвали широки слоеве от населението. Вместо това ситуацията често води до социална експлоатация и замърсяване на околната среда. От това обикновено печелят само малък брой облагодетелствани.

5.16. Суровините трябва не само да служат за гарантиране на икономическия просперитет в Европа, но и да бъдат основа за устойчиво, т.е. социално и екологично съвместимо икономическо развитие в страните на произход. В този смисъл ЕС следва да стане проактивен и ясно да подкрепя всички възможни усилия на предприятията, които преминават от предишната политика на едностранно осигуряване на възможно най-евтините суровини към нов подход на „стратегическо партньорство“. Това стратегическо партньорство трябва да отчита по справедлив начин икономическите, социалните и екологичните нужди и интереси както на доставчиците, така и на държавите получатели на суровини, и да подкрепя и насърчава автономното социално-икономическо развитие в държавите на произход. Чрез създаване на „равнопоставени условия за партньорство“ може да се постигне високо равнище на доверие, трайност, сигурност и надеждност в търговските отношения от общ интерес въз основа на взаимно уважение.

5.17. Необходимо е винаги да се претеглят местните проблеми, свързани с околната среда, спрямо ползите, които такива проекти биха могли да имат за решаване на по-широките европейски и световни проблеми по отношение на СО 2 , като например търсенето на повече мед. Подобно балансиране следва да бъде част от приоритизирането на миннодобивните проекти в Европа. Това приоритизиране следва да включва и икономическите съображения на регионално равнище.

5.18. Не е достатъчно да има достъп до суровини, ако ЕС не разполага с високотехнологични съоръжения за преработване. Комисар Breton заяви, че „за суровините от критично значение целта е да имаме функциониращ европейски капацитет за добив и преработване до началото на следващото десетилетие“. Тази цел не е достатъчно амбициозна. Затова ЕИСК препоръчва ЕС да насърчава незабавните инвестиции и общите регулирани стимули за инвеститорите. За да се ускори изграждането на „стратегическа автономност“ на Европа по отношение на суровините от критично значение, следва да се обмисли създаването на европейско партньорство („Хоризонт Европа“) или на важен проект от общоевропейски интерес (ВПОИ). Един такъв ВПОИ следва да обхване цялата верига на доставки на суровини от критично значение: оценка на националните източници на минерални суровини, добив, претопяване, трансформация, рециклиране, търсене на нови приложения. Що се отнася до акумулаторните батерии, създаването на напълно интегрирана вътрешна верига за създаване на стойност за редкоземните елементи ще бъде от ключово значение за реализирането на цифровия и зеления преход, които са взаимосвързани.

5.19. В момента в Европа се изпълняват четири ключови промишлени проекта в областта на устойчивия миннодобив и преработване на обща стойност почти 2 милиарда евро. Очаква се до 2025 г. те да покрият 80 % от нуждите от литий в сектора на акумулаторните батерии. Тези проекти могат да служат за вдъхновение по отношение на обхващането на други суровини от съществено значение за европейските вериги за създаване на стойност в много повече стратегически сектори.

5.20. В отрасъла вече се използва автоматизация, цифровизация, технология на блоковите вериги и изкуствен интелект, но трябва да се проучи използването на програмата „Коперник“ с цел откриване на нови източници на суровини и мониторинг на екологичния отпечатък. Освен това ЕИСК вече препоръчва „разработването на регулаторна пътна карта на ЕС за справяне с предизвикателствата, създавани от цифровата трансформация на сектора на суровините, в която да се разгледат теми като киберсигурността, изкуствения интелект, автоматизацията, многостепенното управление, както и минното дело на морското дъно и добивът на суровини от космическото пространство“ ( 17 )

5.21. Следва да се разработят нови методи за добив, оползотворяване и производство. Те следва да отговарят на най-високите екологични и социални стандарти. Използването на ресурсите в депата за отпадъци и минните хвостохранилища в ЕС представлява потенциален източник на суровини от критично значение. Междувременно специалистите в областта на околната среда настоятелно призовават местните общности да участват в процеса на вземане на решения относно бъдещи минни обекти.

5.22. Уменията в областта на минното дело могат да бъдат прехвърлени към експлоатацията на метали и минерали вероятно в същите региони. Механизмът за справедлив преход ще помогне на въгледобивните и въглеродно-интензивните региони чрез финансиране на устойчива инфраструктура, отпускано по линия на Invest EU. Необходими са обаче време и стимули за инвеститорите, както и законодателство относно по-бързи процедури за получаване на разрешение (регламент на ЕС би могъл да е решение). Социалните и екологичните стандарти, както и стандартите за устойчивост, са основни изисквания за всички бъдещи проекти на ЕС.

5.23. Една от основните предпоставки за ефективни политики за местно съдържание относно създаването на повече, по-екологосъобразни и по-добре платени работни места в богатите на минерали държави е наличието на необходимите умения и способности за удовлетворяване на търсенето на отрасъла през целия жизнен цикъл на дадена мина. Също толкова важно е да се развиват набори от нови умения и да се адаптират съществуващите, за да се отговори бързо на технологичните промени. Неотдавнашни проучвания потвърждават вероятното въздействие на новите технологии върху характера на работните места, като в тях се изтъква, че в миннодобивния сектор ще бъдат необходими набори от нови умения не само за нови професии, но и за съществуващите, тъй като сегашните оперативни длъжности най-вероятно ще трябва да се адаптират към автоматизацията. Съкращенията следва да се избягват посредством социален диалог, чрез преквалифициране на работниците и гарантиране, че те имат достъп до нови длъжности и работни места, създадени от новите технологии и процеси на рециклиране.

5.24. Образованието, обучението, преквалификацията и сертификацията са изключително важни и с оглед на бъдещето на отрасъла е важно те да се провеждат в среда на социален диалог, а придобиването на необходимите умения изисква време и финансиране. Специални дисциплини като геология, металургия и минно дело могат да се преподават дори на бакалавърско ниво.

Инвестиции

5.25. Проучването е високорискова дейност, която увеличава значително капиталовите разходи. Намаляването на риска чрез гаранции по заеми и амортизационни режими може да спомогне много за инвестициите. Други фискални стимули включват данъчните кредити и държавните помощи. Тези механизми са широко използвани в световен мащаб за добива и преработването, но не и в ЕС.

5.26. Трябва да бъде разработена и проектирана ефикасна система за финансови стимули, за да се подпомогнат екологичните преходи в сектора за преработка на отпадъци. Освен това следва да се прилагат санкции за злоупотреби с ресурси от ценни отпадъци.

5.27. Повишаването на капацитета на ЕС за ефективно справяне с тарифните и нетарифните пречки пред търговията, включително в областта на дъмпинга и обществените поръчки, които са създадени от нашите международни партньори, е от съществено значение, за да се гарантират еднакви условия на конкуренция в областта на търговията със суровини.

5.28. Европа се нуждае от значителни инвестиции в научноизследователска и развойна дейност, за да запази водеща позиция във веригите за създаване на стойност. Важно е да не се изостава от другите икономически сили, което изисква тясна координация на инструментите в рамките на различните политики, включително новата промишлена стратегия и търговската политика на ЕС. Прилагането на Регламента за създаване на рамка за скрининг на преки чуждестранни инвестиции в Съюза става все по-важно за защитата на стратегическите вериги за създаване на стойност на ЕС.

5.29. ЕС трябва да обърне специално внимание на наблюдението на световните пазари на суровини, както и на развитието на стратегическите вериги на доставки. От всички държави членки и от заинтересованите страни трябва да идва надеждна и пълна информация чрез стандартизирани формати за докладване на данни.

5.30. Свързаните с екологичния преход инвестиции от дружествата в ЕС в добивния и преработвателния сектор и в сектора на рециклирането трябва да подпомагат усилията на промишлеността за участие в прехода и напредъка към постигането на целите за неутралност по отношение на климата ( 18 ) . Секторът следва да разполага с лесен достъп до устойчиво финансиране, но само когато неговите планирани инвестиции, планове за НИРД и проекти за трансформацията на промишлеността показват ясен стремеж към постигане на целите в областта на климата, пълноценна и продуктивна заетост, устойчив икономически растеж и достоен труд за всички. ЕИСК вече е подчертавал в предходно становище, че „устойчивият растеж следва да включва екологичното, икономическото, социалното и управленското измерение по балансиран, глобален и всеобхватен начин, който да отговаря на целите за устойчиво развитие и Парижкото споразумение относно изменението на климата, установявайки минимални хоризонтални условия, които да не могат да бъдат заменяни“ ( 19 )

5.31. Освен това проекти в областта на минното дело следва да бъдат подкрепяни и стимулирани и в рамките на ВПОИ (важни проекти от общоевропейски интерес) и ПОИ (проекти от общ интерес). При оценяването на приноса на такива инвестиции и проекти би следвало да се обръща внимание също на идентифицирането на всякаква дейност, свързана със заблуждаваш „зелен“ пиар или представяне на подвеждаща информация.

Търговията и международното измерение

5.32. В момента Китай осигурява 98 % от доставките на редкоземни елементи в ЕС. Навлизаме в ера на голяма геополитическа конкуренция и поради това развитието на ефективна икономическа дипломация на равнище ЕС е от ключово значение за осигуряването на достъп до различни доставчици, като същевременно се инвестира в капацитет за рециклиране и повторно използване. Във връзка с това ЕИСК настоява за изграждане на стратегически партньорства с единомислещи нации в плурилатерална рамка като начин да не се допусне смущенията в доставките (понякога продиктувани от политически съображения) да създават застой в сложните промишлени вериги за създаване на стойност в ЕС.

5.33. „Европейската икономическа и финансова система: насърчаване на откритостта, силата и устойчивостта“ ( 20 ). Разширяването на ролята на еврото като международна и референтна валута е жизненоважно за предотвратяване на нестабилността на цените и за намаляване на зависимостта на заинтересованите страни от ЕС от щатския долар. ЕК следва да търси начини да насърчава търговията със суровини от критично значение в евро, като използва съществуващата икономическа дипломация и инструментите на търговската политика. Във връзка с това приветстваме съобщението на Европейската комисия относно

5.34. Износът на вторични суровини трябва да е позволен само когато това е целесъобразно от гледна точка на устойчивостта. Въпреки това ЕС следва да работи за промяна на правилата на играта и да позволява износа на отпадъци, съдържащи ценни материали, само когато е полезен от гледна точка на устойчивостта. По-точно, износът на този вид отпадъци следва да се осъществява само когато на местоназначението екологичните и социалните стандарти и мерките за смекчаване на последиците за климата са равностойни на стандартите на ЕС.

5.35. Трябва да се засили международното сътрудничество в рамките на ОИСР, ООН, СТО и Г-20, като се вземат предвид бъдещата устойчивост на отрасъла и интересът на ЕС от осигуряване на достъп до суровини от критично значение. Гарантирането на еднакви условия на конкуренция с останалата част от света е от съществено значение за европейските заинтересовани страни. ЕС трябва да използва всички инструменти, с които разполага, включително търговските споразумения и стратегическите партньорства, за да създаде условия за улесняване на съвместните предприятия на ЕС в трети държави, богати на ресурси, особено от Африка и Южна Америка, като винаги взема предвид отговорното снабдяване и най-добрите практики в областта на бизнес поведението. Включването на държавите от Западните Балкани във веригата на доставки на ЕС също е от жизненоважно значение.

Брюксел, 25 март 2021 година. Председател на Европейския икономически и социален комитет Christa SCHWENG

(1) Например различните държави членки прилагат различни методи за класификация, с които оценяват дали свойствата на отпадъците са опасни или не. Това създава ненужна бюрокрация — прекалено много документи; дълги процедури; липса на координация между органите — и ненужна административна тежест поради финансовите гаранции, свързани с превоза на отпадъци и зависещи от класификацията на отпадъците.

(2) Всеобща декларация за правата на човека.

(3) Ръководни принципи на ООН за бизнеса и правата на човека.

(4) Тристранна декларация на МОТ относно принципите за многонационалните предприятия и социалната политика.

(5) Цели на ООН за устойчиво развитие.

(6) Индекс за суровините за 2018 г.

(7) Euromines.

(8) UNEP/IRP.

(9) ОВ C 364, 28.10.2020 г., стр. 108.

(10) ОВ C 364, 28.10.2020 г., стр. 108.

(11) На Международния орган за морското дъно е възложена задачата да направи добива на морското дъно законово и практически възможен.

(12) Вж. бележка под линия 2.

(13) https://www.ohchr.org/Documents/Publications/GuidingPrinciplesBusinessHR_EN.pdf.

(14) Вж. бележка под линия 4.

(15) Вж. бележка под линия 5.

(16) Световни вериги за създаване на стойност.

(17) ОВ C 429, 11.12.2020 г., стр. 37.

(18) McKinsey Report How the European Union could achieve net-zero emissions at net-zero cost („Как Европейският съюз би могъл да постигне нулеви нетни емисии при нулеви нетни разходи“), 3 декември 2020 г.: „За да се постигнат нетни нулеви емисии, през следващите 30 години ще трябва да се инвестират около 28 трилиона евро в чисти технологии и техники“. „От тези 5,4 трилиона евро около 1,5 трилиона евро ще бъдат инвестирани в сградния сектор (29 %), 1,8 трилиона евро ще бъдат използвани за електроенергия (33 %), 410 милиарда евро за промишлеността (8 %), 76 милиарда евро за селското стопанство (около 1 %) и 32 милиарда евро за транспорта (по-малко от 1 %). С около 1,5 трилиона евро (28 %) ще бъде финансирана инфраструктура за подобряване на преноса и разпределението на енергия във всички сектори“.

(19) „План за действие: Финансиране за устойчив растеж“ (ОВ C 62, 15.2.2019 г., стр. 73).

(20) COM(2021) 32 final, 19.1.2021 г., Съобщение до Европейския парламент, Съвета, Европейската централна банка, Европейския икономически и социален комитет и Комитета на регионите: https://eur-lex.europa.eu/legal-content/BG/TXT/PDF/?uri=CELEX:52021DC0032&from=EN/.